Vanhuspalvelulain uudistus jaetaan kahteen osaan – ensin säädetään sitova hoitajamitoitus - Keskisuomalainen
Kotimaa 03.07.2019 13:32
Ensimmäiseksi hallitus aikoo säätää kiireellisesti sitovan vähimmäismitoituksen (0,7) ympärivuorokautiseen hoivaan. Mitoituksen toteutuksessa otetaan huomioon hoitoisuus eli se, miten paljon hoitoa vanhukset tarvitsevat. LEHTIKUVA / ANNI REENPÄÄ
Perhe- ja peruspalveluministeri Krista Kiuru (sd.) kertoo, että vanhuspalvelulakia päivitetään kahdessa osassa.
Kiuru arvioi, että uudistuksen toteuttamiseksi vanhuspalveluihin tarvitaan 4 000 uutta hoitajaa. Hän korostaa, että vähimmäismitoituksen lisäksi on turvattava myös omaishoidon ja kotihoidon resurssit.
Hoitotakuuseen kaa
vaillaan 150:tä miljoonaa euroa
Pääministeri Antti Rinteen (sd.) hallitus on luvannut 1 000 lääkäriä terveyskeskuksiin, jotta hoitoon pääsy nopeutuisi ja seitsemän vuorokauden hoitotakuu toteutuisi.
Terveydenhuoltolakia on tarkoitus uudistaa ensi vuonna. Hoitotakuun voimaantuloon kaavaillaan kuitenkin joidenkin vuosien mittaista siirtymäaikaa.
Kiurun mukaan hoitojonojen lyhentämiseen on varattu "merkittävä summa rahaa".
STM:n sosiaali- ja terveydenhuollon ohjausosaston osastopäällikkö Pasi Pohjola tarkentaa, että hoitotakuun toteuttamiseen on kaavailtu noin 150 miljoonaa euroa vuosille 2020–2022. Summa tarkentuu, kun hallitus päättää tulevasta talousarviosta.
Hoitotakuun toteuttaminen on vaikea tehtävä, Kiuru pohtii. Kyse on erityisesti lääkärien houkuttelemisesta terveyskeskuksiin.
– Viime kädessä henkilökunnan saatavuus riippuu siitä, lähtevätkö lääkärit muista tehtävistä töihin julkiselle sektorille toteuttamaan tätä suurta tavoitetta, Kiuru sanoo.
Tavoitteena on myös palvelujen sovittaminen yhteen. Kiuru kaavailee, että tulevaisuuden sosiaali- ja terveyskeskuksista saisi terveydenhuollon lisäksi monipuolisesti esimerkiksi sosiaali-, mielenterveys- ja päihdepalveluja yhden luukun periaatteen hengessä.
Suurta sote-uudistusta yritetään nyt pilkottuna
Edellisellä hallituskaudella sote- ja maakuntauudistusta pyrittiin viemään eteenpäin suurena könttänä. Nyt kokonaisuutta on pilkottu pienempiin osiin.
Rakenneuudistus lähtee 18 maakunnan perustamisesta, mutta maakuntiin siirtyy ainoastaan sote-palvelut, ensihoito ja pelastustoimi.
Maakuntien laajempaa monialaisuutta ja rahoitusta pohditaan parlamentaarisessa valmistelussa.
Monialaisten maakuntien edistäminen on ollut hallituksessa erityisesti keskustan sydäntä lähellä.
Vaikuttaa kuitenkin siltä, että laajempi monialaisuuden mahdollinen toteutuminen jää myöhemmäksi. SDP:n Kiuru korostaa, että sote-palvelujen rakenneuudistus on saatava ensin valmiiksi ennen kuin maakuntien laajemmasta monialaisuudesta voidaan tehdä päätöksiä.